
                  PARLAMENTUL  ROMÂNIEI
                    CAMERA DEPUTAŢILOR

	COMISIA JURIDICĂ,  DE
DISCIPLINĂ  ŞI IMUNITĂŢI
	                  Bucureşti, 17.03.2009
                  Nr. PL-x  629/2006


                                                   RAPORT
        asupra proiectului de  Lege privind organizarea activităţii de
     expertiză tehnică judiciară şi extrajudiciară

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu  proiectul de Lege privind organizarea activităţii de expertiză tehnică judiciară şi extrajudiciară, trimis cu adresa nr. PL-x 629  din 4 septembrie 2006, înregistrată sub nr. 1012 din  4 septembrie 2006.

 Senatul, în calitate de primă Cameră sesizată, a dezbătut şi adoptat acest proiect de lege în şedinţa din 29 august 2006.
 Potrivit prevederilor art. 75 din Constituţia României, republicată, şi ale    art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 

Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr.91 din 20 ianuarie 2006.
Guvernul, prin punctele de vedere transmise cu adresele nr. 721 din           28 februarie 2006 respectiv, nr. 576/DRP din 9 februarie 2009, nu susţine adoptarea acestei iniţiative legislative.

Consiliul Superior al Magistraturii, prin adresa nr. 18782 din 31 ianuarie 2006 a avizat favorabil iniţiativa legislativă, iar prin adresa nr. 1790 din 26 februarie 2009 a transmis un aviz nefavorabil proiectului de lege.

Proiectul de lege are ca obiect de reglementare modificarea şi completarea cadrului legislativ privind organizarea activităţii de expertiză judiciară şi extrajudiciară din perspectiva necesităţii de uniformizare a legislaţiei privitoare la categoriile profesionale liberale recunoscute în România, în sensul instituirii obligativităţii experţilor tehnici de a se afilia asociaţiilor profesionale de profil, drept condiţie a exercitării profesiei de expert tehnic.
În acest sens se relevă faptul că, în prezent, există o asociaţie de profil reprezentativă în domeniul expertizelor tehnice, denumită Corpul Experţilor Tehnici din România care reuneşte în prezent 1200 de membri din totalul de aproximativ 4250 de experţi tehnici judiciari existenţi în România. Asociaţia nou propusă a fi înfiinţată este considerată a  fi  reprezentativă pentru toţi experţii tehnici atât în ţară cât şi în cadrul organizaţiilor internaţionale, urmând să fie formată atât din membrii actualei asociaţii Corpul Experţilor Tehnici din România, cât şi din ceilalţi experţi tehnici care doresc să practice această profesie.
     În conformitate cu prevederile art. 61 şi 68 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat această iniţiativă legislativă împreună cu propunerea legislativă privind modificarea şi completarea Ordonanţei Guvernului nr. 2/2000 privind organizarea activităţii de expertiză tehnică judiciară şi extrajudiciară, trimisă cu adresa nr. Pl-x 530 din 7 iunie  2006  şi  înregistrată sub nr. 773 din  7 iunie 2006.
      Membrii Comisiei juridice au examinat iniţiativele susmenţionate pe parcursul mai multor şedinţe, dezbaterile finalizându-se în şedinţa din 17 martie 2009. În urma analizării celor două iniţiative legislative, membrii Comisiei juridice au hotărât să reţină  propunerea legislativă privind modificarea şi completarea Ordonanţei Guvernului nr. 2/2000 privind organizarea activităţii de expertiză tehnică judiciară şi extrajudiciară (PL-x 530/2006) ca fiind iniţiativă de bază, urmând ca pentru proiectul de  Lege privind organizarea activităţii de expertiză tehnică judiciară şi extrajudiciară(PL-x 629/2006)  să se facă raport de respingere, şi unele dintre prevederile pe care aceasta le conţine să fie considerate amendamente la iniţiativa propusă spre adoptare. 
La dezbaterea celor două iniţiative legislative au participat, din partea Ministerului Justiţiei şi Libertăţilor Cetăţeneşti, domnii Gabriel Tănăsescu – secretar de stat şi Octavian-Virgiliu Ojog - secretar de stat. 
La şedinţă au fost prezenţi 16 deputaţi, din totalul de 25 membri ai Comisiei juridice, de disciplină şi imunităţi.
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor respingerea proiectului de Lege privind organizarea activităţii de expertiză tehnică judiciară şi extrajudiciară.

În raport cu obiectul şi conţinutul reglementării, proiectul de lege  face parte din categoria legilor ordinare.
          PREŞEDINTE,                                            SECRETAR,

           Daniel BUDA                                     Gabriel ANDRONACHE

 Consilier parlamentar,

      Nicoleta Grecu

